पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी के चलते सरकार ने गरीबों के लिए तीन माह का राशन मुफ्त बंटवाने का निर्णय लिया है। मुख्यमंत्री शिवराज सिंह के सार्वजनिक ऐलान के बाद भी करैरा तहसील के दिनारा कस्बे की उचित मूल्य दुकान पर गरीबों से 30 से लेकर 100 रुपए वसूले गए। पुराना दिनारा स्थित उचित मूल्य दुकान पर बुधवार को राशन वितरण के दौरान गेहूं देने के एवज में गरीबों से रुपए वसूले गए। ग्राहक को पैसे लेनदेन का वीडियो भी बनाया है।
पुराना दिनारा स्थित उचित मूल्य दुकान पर तीन में से फिलहाल दो महीने का राशन ही बांटा जा रहा है। हितग्राही शिवम गुप्ता, संतोष, रणछोड़ सेन बुधवार को राशन लेने उचित मूल्य दुकान पर पहुंचे तो सेल्समैन पुष्पेंद्र सिंह चौहान ने 2 माह का राशन दिया और इसके एवज में रुपए भी वसूल लिए।
हितग्राहियों ने राशन वितरण के दौरान नापतौल में गड़बड़ी होने की आशंका भी जताई है। हितग्राहियों का कहना है कि दुकान से एक साथ दो माह का राशन बांटने के आदेश सरकार ने दिए हैं तो हमें एक महीने का राशन क्यों दिया जा रहा है। सेल्समैन अजय प्रताप सिंह चौहान से मोबाइल पर संपर्क करने की कोशिश की तो उनका काॅल रिसीव नहीं हुआ।
सेल्समैन ने एक रु. किलो के हिसाब से पैसे ले लिए
सरकार ने तीन महीने का राशन एक साथ देने की बात कही थी, लेकिन दुकान से हमें सिर्फ दो महीने का ही राशन मिला है। सेल्समैन ने एक रु. प्रति किलो के हिसाब से हमसे पैसे भी ले लिए हैं। सेल्समैन हमें गुमराह कर रहा है। इसकी कहां शिकायत करें, हमें पता नहीं है।
शिवम गुप्ता, हितग्राही ग्राम दिनारा
गेहूं नि:शुल्क बंटना है, पैसे वापस करवाएंगे
तीन महीने का राशन नि:शुल्क बांटने के निर्देश हैं। सिर्फ नमक और शक्कर के ही पैसे ले सकते हैं। यदि गेहूं के एवज में सेल्समैन पैसे ले रहा है तो यह बात गलत है। प्रबंधक से कहकर पैसे लेने पर रोक लगा दी है। जिन से पैसे लिए हैं, उन हितग्राहियों को वापस करवाएंगे।
रूपेंद्र सिंह परमार, कनिष्ठ आपूर्ति अधिकारी, खाद्य एवं आपूर्ति विभाग करैरा
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva awa_Deva zho_Hant eng_Latn